pastor « REISGESELSKAP
Ouderling lei vier pastors in Motherwell op
2010/03/14 by Danie Mouton 2 Comments »
George Terblanche laat my dankbaar, verwonderd en hoopvol voel. As oud-streeksbestuurder van SAL, later dosent in toerisme, en jarelange kerkraadslid, het hy besluit om sy gawes te deel met mense wat hom nodig gehad het.
Dit het so gewerk: Liesel du Plessis, 'n vriendin, was betrokke by 'n behuisingsprojek in Motherwell, die grootste swart township in Port Elizabeth. Daar ontmoet sy plaaslike inwoners, leer van hulle baie goed ken op die gemeenskapskomitee wat die behuisingsprojek begelei, en raak bewus van die behoefte by pastors wat gemeentes lei, maar geen teologiese opleiding het nie. Hulle wou graag groei in hulle kapasiteit om hulle gemeentes te lei.
Sy vra toe George of hy nie, as ouderling en kerkmens van formaat, by hierdie pastors betrokke wil raak nie. Hulle kies toe die Timoteus-Bybelinstituut se opleidingmateriaal, en George begin 'n pad loop met 'n groep van die pastors.
Drie van die vier pastors wat sertifikate in gemeenteleierskap van die Timoteus-Instituut ontvang het. Vlnrs: George Terblanche (opleier), Phumzile Langman, Lindile Vani en Auckland Notsheba.
Uiteindelik voltooi vier van hulle die opleiding (op NQF Vlak 4), en ontvang hulle sertifikate op 14 Maart 2010 in die NG Kerk PE-Hoogland, waar George lidmaat is. (Eddie, die vierde pastor, was siek en dus afwesig by die oorhandiging.)
Die opleiding kan in drie jaar voltooi word, maar George en die groep het byna 5 jaar geneem. Veral die omstandighede in Motherwell, waar hulle lank in 'n shack-kerkgebou moes werk, was nie altyd bevordelik vir die studieprojek nie. Later kon hulle die Eluthandweni-projek se gebou benut, en toe het dit aansienlik beter gegaan.
Volgens George het hy geleer dat God waarlik nie onderskeid tussen mense maak nie. Dit was vir hom 'n geloofsverdiepende ervaring om te sien hoe die mense ontwikkel, en hoe die pastors, wat reeds gemeentes bedien, groei in hulle vaardighede en kennis. Die omvattende kursus fokus op dissipelskap en dissipelvorming, maar ook aspekte soos kerkadministrasie insluit.
'n Groot groep familie en vriende het ook die geleentheid kom bywoon:
'n Groot groep familie en vriende het die sertifikaat-oorhandiging kom bywoon.
George het ook baie van die Xhosa-kultuur geleer. Selfs het hy natuurlik teologies ook baie gegroei. Ek dink George moes ook 'n sertifikaat gekry het!